title: 2007/814/ES: Rozhodnutie Komisie z  13. novembra 2007 , ktorým sa zrušuje rozhodnutie 1999/572/ES o prijatí záväzkov ponúknutých v súvislosti s antidumpingovým konaním týkajúcim sa dovozu oceľových lán a káblov s pôvodom v Čínskej ľudovej republike, Maďarsku, Indii, Kórejskej republike, Mexiku, Poľsku, Južnej Afrike a Ukrajine

text:
               12.12.2007

               SK

               Úradný vestník Európskej únie

               L 326/25

      ROZHODNUTIE KOMISIE

   z 13. novembra 2007,
   ktorým sa zrušuje rozhodnutie 1999/572/ES o prijatí záväzkov ponúknutých v súvislosti s antidumpingovým konaním týkajúcim sa dovozu oceľových lán a káblov s pôvodom v Čínskej ľudovej republike, Maďarsku, Indii, Kórejskej republike, Mexiku, Poľsku, Južnej Afrike a Ukrajine
   (2007/814/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na nariadenie Rady (ES) č. 384/96 z 22. decembra 1995 o ochrane pred dumpingovými dovozmi z krajín, ktoré nie sú členmi Európskeho spoločenstva (1), a najmä na jeho články 8 a 9,
   po porade s poradným výborom,
   keďže:
   A.   PREDCHÁDZAJÚCE PREŠETROVANIA A EXISTUJÚCE OPATRENIA

               (1)

               V auguste 1999 Rada nariadením (ES) č. 1796/1999 (2) uložila konečné antidumpingové clo na dovoz oceľových lán a káblov s pôvodom inter alia v Južnej Afrike.

               (2)

               Po preskúmaní pred uplynutím platnosti podľa článku 11 ods. 2 základného nariadenia rozhodla v novembri 2005 Rada nariadením (ES) č. 1858/2005 (3) o tom, že by sa mali zachovať antidumpingové opatrenia uplatniteľné na dovoz príslušného výrobku s pôvodom inter alia v Južnej Afrike.

               (3)

               Komisia rozhodnutím 1999/572/ES z 13. augusta 1999 (4) prijala cenový záväzok od juhoafrickej spoločnosti Scaw Metals Group Haggie Steel Wire Rope (ďalej len „Haggie“ alebo „spoločnosť“).

               (4)

               Rozhodnutím 1999/572/ES Komisia prijala cenové záväzky aj od týchto spoločností: Usha Martin Industries & Usha Beltron Ltd, India; Aceros Camesa SA de CV, Mexiko; Joint Stock Company Silur, Ukrajina. Svojím nariadením (ES) č. 1678/2003 (5). Komisia odvolala prijatie záväzku zo strany Joint Stock Company Silur, Ukrajina. Platnosť antidumpingových opatrení týkajúcich sa oceľových lán a káblov s pôvodom v Mexiku skončila 12. augusta 2004 (6). Svojím rozhodnutím 2006/38/ES z 22. decembra 2005 Komisia odvolala prijatie záväzku zo strany Usha Martin Industries & Usha Beltron Ltd.

               (5)

               V dôsledku toho bol dovoz príslušného výrobku do Spoločenstva s pôvodom v Južnej Afrike vyrábaného spoločnosťou a typu zahrnutého v záväzku (ďalej len „výrobok zahrnutý v záväzku“) oslobodený od konečného antidumpingového cla.

               (6)

               V tejto súvislosti je potrebné poznamenať, že niektoré typy oceľových lán a káblov, ktoré v súčasnosti vyrába Haggie, sa z rozsahu pôsobnosti záväzku vylúčili. V dôsledku čoho tieto oceľové laná podliehali zaplateniu antidumpingového cla pri vstupe do voľného obehu v Spoločenstve.

         B.   PORUŠENIA ZÁVÄZKU
   1.   Povinnosti spoločnosti vyplývajúce zo záväzku

               (7)

               Ponúknutým záväzkom sa spoločnosť zaväzuje inter alia vyvážať výrobok zahrnutý v záväzku do Európskeho spoločenstva s cenou prevyšujúcou určité minimálne ceny (MDC) tak, ako sa ustanovuje v záväzku.

               (8)

               Ďalej spoločnosť v rámci záväzku uznala, že oslobodenie od platenia dovozného cla vyplývajúceho zo záväzku sa podmieňuje predložením „faktúry súvisiacej so záväzkom“ colným útvarom Spoločenstva. Spoločnosť sa navyše zaviazala, že nevydá takéto faktúry súvisiace so záväzkom na predaj tých typov príslušného výrobku, ktoré nie sú v záväzku zahrnuté, a preto podliehajú antidumpingovému clu. Spoločnosť tiež uznala, že vydané faktúry súvisiace so záväzkom musia obsahovať údaje uvedené po prvý raz v prílohe k nariadeniu (ES) č. 1796/1999 a neskôr v prílohe k nariadeniu (ES) č. 1858/2005.

               (9)

               Na základe podmienok záväzku je spoločnosť takisto povinná poskytovať Komisii pravidelné a podrobné informácie vo forme štvrťročnej správy o predaji príslušného výrobku do Európskeho spoločenstva. V týchto správach by sa mali uvádzať výrobky zahrnuté v záväzku, na ktoré sa uplatňuje oslobodenie od zaplatenia antidumpingového cla, ako aj tie typy oceľových lán a káblov, na ktoré sa záväzok nevzťahuje, a preto podliehajú antidumpingovému clu na dovoz do Európskeho Spoločenstva.

               (10)

               Je prirodzené, že uvedené správy o predaji sa majú predkladať úplné, vyčerpávajúce a vo všetkých bodoch správne a transakcie sú plne v súlade s podmienkami záväzku.

               (11)

               Na účely zabezpečenia súladu so záväzkom sa spoločnosť takisto zaviazala umožňovať overovacie návštevy na mieste vo svojich priestoroch s cieľom overovať presnosť a spoľahlivosť údajov predkladaných v uvedených štvrťročných správach a poskytovať všetky informácie, ktoré Komisia považuje za nevyhnutné.

               (12)

               Je potrebné poznamenať, že z dôvodu porušenia záväzku vydávaním faktúr súvisiacich so záväzkom na výrobky nezahrnuté v záväzku, a teda podliehajúce antidumpingovým opatreniam, dostala spoločnosť 28. októbra 2003 od Komisie varovný list. Vo varovnom liste sa uviedlo, že vzhľadom na osobitné okolnosti, za ktorých k týmto porušeniam došlo, nie je zámerom prijatie záväzku odvolať, ale poukázalo sa aj na skutočnosť, že akékoľvek ďalšie porušenie záväzku, aj nezávažného charakteru, by Komisii sťažilo možnosť zachovať prijatie záväzku zo strany spoločnosti.

               (13)

               V tejto súvislosti sa v dňoch 5. až 6. februára 2007 uskutočnila overovacia návšteva v priestoroch spoločnosti v Južnej Afrike. Overovacia návšteva sa vzťahovala na obdobie od 1. januára 2004 do 31. decembra 2006.

         2.   Výsledky overovacej návštevy v spoločnosti

               (14)

               Overovacou návštevou sa preukázalo, že spoločnosť vydala v dvoch prípadoch faktúry súvisiace so záväzkom (čísla faktúr súvisiacich so záväzkom: 935515 a 935516) na výrobky podliehajúce antidumpingovému opatreniu, ale nezahrnuté v záväzku. A preto došlo týmito transakciami k nezákonnému využitiu oslobodenia od zaplatenia antidumpingového cla na dovoz.

               (15)

               Overovacou návštevou sa preukázalo, že v jednom prípade spoločnosť neupravila jednotkovú predajnú cenu podľa platobných podmienok. Neuskutočnenie tejto úpravy finančných nákladov súvisiacich s termínom vykonania platby mali za následok nižšiu jednotkovú cenu než uplatniteľná MDC.

               (16)

               Overovacou návštevou sa ďalej preukázalo, že vo viacerých prípadoch spoločnosť vydala faktúry súvisiace so záväzkom, ktoré neboli v súlade s prílohou k nariadeniu (ES) č. 1858/2005 tým, že do nich zahrnula vetu: „Na predaj offshore, nie je určené na predaj v rámci Európskej únie“.

               (17)

               Preskúmaním faktúr súvisiacich so záväzkom vydaných v príslušnom období sa počas overovacej návštevy preukázalo, že jedna transakcia nebola zahrnutá v štvrťročných správach o predaji v rámci záväzku, ktoré sa predkladajú Komisii. Ďalej sa tiež preukázalo, že transakcie, ktoré neboli určené na prepustenie do voľného obehu v Spoločenstve, sa v správach spoločnosti uvádzali, ako keby boli určené na uvoľnenie do voľného obehu v Spoločenstve. Overovacou návštevou sa ďalej preukázalo, že viaceré transakcie sa v správach uviedli ako tranzitný predaj, zatiaľ čo v skutočnosti sa tovar prepustil do voľného obehu v Spoločenstve. Ďalej sa zistili nezrovnalosti medzi štvrťročnými správami o predaji v rámci záväzku a príslušnými faktúrami.

         3.   Dôvody na odvolanie prijatia záväzku

               (18)

               Skutočnosť, že spoločnosť vydala faktúry súvisiace so záväzkom na príslušné výrobky, ktoré neboli zahrnuté v záväzku, a skutočnosť, že sa pri týchto transakciách využilo oslobodenie od zaplatenia antidumpingového cla, ktoré sa vzťahuje výlučne na výrobky zahrnuté v záväzku, predstavuje porušenie záväzku.

               (19)

               Spoločnosť nesplnila povinnosť dodržiavať MDC pri každom predaji výrobku zahrnutého v záväzku.

               (20)

               Vydávaním faktúr súvisiacich so záväzkom, ktoré nie sú v súlade s prílohou k nariadeniu (ES) č. 1858/2005, v súvislosti predajom výrobkov zahrnutých v záväzku sa môžu colné orgány zavádzať a colným orgánom sa už neumožňuje účinné sledovanie záväzku, čím sa záväzok stáva neuskutočniteľným.

               (21)

               Skutočnosti uvedené v odôvodnení 17 viedli k záveru, že štvrťročné podnikové správy o predaji v znení, v akom ich spoločnosť predložila, neboli úplné, vyčerpávajúce a vo všetkých bodoch správne, v dôsledku čoho tieto správy neboli dostatočne spoľahlivé, aby sa použili na sledovanie záväzku. Nesplnenie požiadaviek na predkladanie správ predstavuje tiež porušenie záväzku.

         4.   Písomné podania a vypočutie
   a)   Nedostatočné porozumenie záväzku

               (22)

               Spoločnosť vo svojom písomnom podaní uviedla, že k chybám pri vydávaní faktúr súvisiacich so záväzkom a vypracúvaní správ súvisiacich so záväzkom došlo v dôsledku nedostatočného porozumenia technickým ustanoveniam záväzku, nesprávneho čítania textu a/alebo nepreštudovania textu zo strany spoločnosti. V písomnom podaní spoločnosti a počas vypočutia 26. apríla 2007 sa ďalej uviedlo, že k neporozumeniu zložitým požiadavkám záväzku prispela aj reštrukturalizácia spoločnosti a zmeny v jej vedení.

               (23)

               Spoločnosť tiež pripustila, že 28. októbra 2003 dostala od útvarov Komisie varovný list. Spoločnosť však tvrdila, že nedostala správu o overovaní, v ktorej by sa podľa jej predpokladov uviedla chyba, ku ktorej došlo. Spoločnosť tvrdila, že k zmene v postupoch pri vypracúvaní správ súvisiacich so záväzkom alebo lepšiemu porozumeniu nedošlo aj v dôsledku skutočnosti, že na uvedené chyby nebola upozornená.

               (24)

               V súvislosti s uvedenými argumentmi je potrebné poznamenať, že spoločnosť dostala 18. septembra 2003 od Komisie list, v ktorom sa podrobne uviedli zistené porušenia. Vo varovnom liste z 28. októbra 2003 sa porušenia už podrobne nezopakovali, ale sa uviedol odkaz na predchádzajúcu korešpondenciu medzi Komisiou a spoločnosťou.

               (25)

               Ďalej je potrebné poznamenať, že spoločnosť sa mohla mýliť, keď sa odvolávala na správu o overovaní. Komisia uskutočnila overovaciu návštevu až po zaslaní varovného listu 28. októbra 2003, keďže chyby, ktoré viedli k zaslaniu varovného listu, sa zistili na základe analýzy predložených správ týkajúcich sa záväzku. Komisia uskutočnila overovanie v máji 2004, ale keďže uvedené overovanie neviedlo k ďalším krokom, nebolo potrebné v tejto súvislosti zaslať spoločnosti akýkoľvek list.

               (26)

               Spoločnosť okrem toho počas vypočutia uviedla, že po overovacej návšteve prehodnotila celý svoj systém v nadväznosti na pripomienky vyslovené počas kontroly na mieste, aby uskutočnila nevyhnutné zmeny potrebné na dosiahnutie súladu s požiadavkami záväzku.

               (27)

               Argumenty, ktoré spoločnosť uviedla na svoju obranu, týkajúce sa neporozumenia záväzku, nemenia názor Komisie, podľa ktorého spoločnosť nesplnila povinnosti vyplývajúce zo záväzku. Ďalej treba poznamenať, že spoločnosť z dôvodu porušenia záväzku dostala už v minulosti varovný list a neprijala potrebné opatrenia, aby k ďalším porušeniam záväzku nedošlo. Neporozumenie požiadavkám záväzku predstavuje vážne riziko, pokiaľ ide o dostatočné a spoľahlivé sledovanie záväzku.

         b)   Proporcionalita

               (28)

               Pokiaľ ide o porušenie cien, spoločnosť uznala, že k porušeniu cien došlo v jednom prípade, keďže vzhľadom na neskorú platbu nevykonala potrebné úpravy predajných cien. Spoločnosť však tvrdila, že predajné ceny všetkých ostatných transakcií boli dôsledne v súlade s MDC. Ďalej sa uviedlo, že k oneskoreniu platby došlo z dôvodu nepredvídaných okolností, keďže príslušný zákazník zvyčajne platí za tovar pred uskutočnením dodávky.

               (29)

               Ako odpoveď na tieto tvrdenia, treba uviesť, že v súlade so záväzkom sa spoločnosť zaviazala, že zabezpečí, aby čistá predajná cena pri každom predaji zahrnutom v záväzku bola rovnaká alebo vyššia ako MDC stanovené v záväzku.

               (30)

               Okrem toho, pokiaľ ide o problematiku proporcionality, v základnom nariadení sa neuvádza žiadna priama alebo nepriama požiadavka, že porušenie záväzku sa musí vzťahovať na minimálne percento predaja alebo minimálne percento MDC.

               (31)

               Tento prístup takisto potvrdila judikatúra Súdu prvého stupňa, ktorý rozhodol o tom, že akýmkoľvek porušením záväzku sa dostatočne odôvodňuje odvolanie prijatia záväzku (7).

               (32)

               Argumenty, ktoré spoločnosť v súvislosti s proporcionalitou predložila, nemenia názor Komisie, že došlo k porušeniu záväzku a prijatie záväzku by sa malo odvolať.

         c)   Dobrá viera spoločnosti

               (33)

               Spoločnosť uviedla, že v čase predkladania pravidelných správ Komisii predpokladala, že správy sú úplné, vyčerpávajúce a vo všetkých bodoch správne.

               (34)

               Spoločnosť sa nikdy neusilovala o nahlásenie nesprávnych informácií alebo zamlčiavanie akýchkoľvek požadovaných údajov.

               (35)

               V písomnom podaní, ako aj počas vypočutia spoločnosť tiež zdôraznila, že okrem dvoch prípadov jej z porušenia záväzku nevyplynul žiaden zisk a chýb sa nedopustila s cieľom obchádzať pravidlá.

               (36)

               Vzhľadom na už uvedené odôvodnenia je nutné poznamenať, že sa neusudzuje, že by sa spoločnosť zámerne usilovala využiť vo svoj prospech nedodržanie požiadaviek záväzku alebo že by bránila výkonu sledovania. Opakovaný výskyt chýb však znemožňuje náležité sledovanie záväzku.

         C.   ZRUŠENIE ROZHODNUTIA 1999/572/ES

               (37)

               Vzhľadom na uvedené skutočnosti by sa malo prijatie záväzku odvolať a rozhodnutie Komisie 1999/572/ES by sa malo zrušiť. V tejto súvislosti by sa malo uplatňovať konečné antidumpingové clo uložené článkom 1 ods. 2 nariadenia (ES) č. 1858/2005,

         ROZHODLA TAKTO:
   Článok 1
   Týmto sa zrušuje rozhodnutie 1999/572/ES.
   Článok 2
   Toto rozhodnutie nadobúda účinnosť dňom po jeho uverejnení v Úradnom vestníku Európskej únie.

      V Bruseli 13. novembra 2007

            Za Komisiu

         Peter MANDELSON

            člen Komisie

      (1)  Ú. v. ES L 56, 6.3.1996, s. 1. Nariadenie naposledy zmenené a doplnené nariadením (ES) č. 2117/2005 (Ú. v. EÚ L 340, 23.12.2005, s. 17).

      (2)  Ú. v. ES L 217, 17.8.1999, s. 1. Nariadenie zmenené a doplnené nariadením (ES) č. 1674/2003 (Ú. v. EÚ L 238, 25.9.2003, s. 1).

      (3)  Ú. v. EÚ L 299, 16.11.2005, s. 1. Nariadenie zmenené a doplnené nariadením (ES) č. 121/2006 (Ú. v. EÚ L 22, 26.1.2006, s. 1).

      (4)  Ú. v. ES L 217, 17.8.1999, s. 63. Rozhodnutie naposledy zmenené a doplnené rozhodnutím 2006/38/ES (Ú. v. EÚ L 22, 26.1.2006, s. 54).

      (5)  Ú. v. EÚ L 238, 25.9.2003, s. 13.

      (6)  Ú. v. EÚ L 203, 11.8.2004, s. 4.

      (7)  V tejto súvislosti pozri prípad T-51/96 Miwon/Rada (Zb. 2000, s. II-1841), odsek 52, prípad T-340/99 Arne Mathisen AS/Rada (Zb. 2002, s. II-2905), odsek 80.


title: Rozhodnutie Rady zo 4. októbra 1999 o uzatvorení dohody o spolupráci medzi Európskym spoločenstvom a Kambodžským kráľovstvom

text:
Dôležité právne oznámenie

|

31999D0677

Úradný vestník L 269 , 19/10/1999 S. 0017 - 0017

		Rozhodnutie Radyzo 4. októbra 1999o uzatvorení dohody o spolupráci medzi Európskym spoločenstvom a Kambodžským kráľovstvom(1999/677/ES)RADA EURÓPSKEJ ÚNIE,so zreteľom na Zmluvu o založení Európskeho spoločenstva, najmä na jej články 133 a 181 v súvislosti s prvou vetou článku 300 ods. 2 a prvým pododsekom článku 300 ods. 3,so zreteľom na návrh Komisie,so zreteľom na stanovisko Európskeho parlamentu [1],(1) keďže podľa článku 177 Zmluvy by politika spoločenstva v oblasti spolupráce s cieľom rozvoja mala podporovať trvalo udržateľný hospodársky a sociálny rozvoj rozvojových krajín, ich hladkú a postupnú integráciu do svetovej ekonomiky a zmiernenie chudoby v týchto krajinách;(2) keďže spoločenstvo by malo na dosiahnutie svojich cieľov v oblasti vonkajších vzťahov schváliť dohodu o spolupráci medzi Európskym spoločenstvom a Kambodžským kráľovstvom,ROZHODLA TAKTO:Článok 1Dohoda o spolupráci medzi Európskym spoločenstvom a Kambodžským kráľovstvom sa týmto schvaľuje v mene spoločenstva.Text dohody je pripojený k tomuto rozhodnutiu.Článok 2Predseda Rady predloží oznámenie stanovené v článku 21 dohody [2].Článok 3Komisia, ktorej pomáhajú zástupcovia členských štátov, zastupuje spoločenstvo v spoločnom výbore stanovenom v článku 14 dohody.Článok 4Toto rozhodnutie sa uverejní v Úradnom vestníku Európskych spoločenstiev.V Luxemburgu 4. októbra 1999Za RadupredsedaK. Häkämies[1] Ú. v. ES C 219, 30.7.1999, s. 189.[2] Dátum vstupu dohody do platnosti uverejní Generálny sekretariát Rady v Úradnom vestníku Európskych spoločenstiev.--------------------------------------------------


title: Rozhodnutie Európskej centrálnej banky (EÚ) 2017/103 z 11. januára 2017, ktorým sa mení rozhodnutie (EÚ) 2016/948 o vykonávaní programu nákupu cenných papierov podnikového sektora (ECB/2017/4)

text:
               20.1.2017

               SK

               Úradný vestník Európskej únie

               L 16/57

         ROZHODNUTIE EURÓPSKEJ CENTRÁLNEJ BANKY (EÚ) 2017/103
   z 11. januára 2017,
   ktorým sa mení rozhodnutie (EÚ) 2016/948 o vykonávaní programu nákupu cenných papierov podnikového sektora (ECB/2017/4)
   RADA GUVERNÉROV EURÓPSKEJ CENTRÁLNEJ BANKY,
   so zreteľom na Zmluvu o fungovaní Európskej únie, a najmä na jej článok 127 ods. 2 prvú zarážku,
   so zreteľom na Štatút Európskeho systému centrálnych bánk a Európskej centrálnej banky, a najmä na jeho článok 12.1 druhý pododsek v spojení s článkom 3.1 prvou zarážkou a článkom 18.1,
   keďže:

               (1)

               Rozhodnutím Európskej centrálnej banky (EÚ) 2016/948 (ECB/2016/16) (1) sa zaviedol program nákupu cenných papierov podnikového sektora (corporate sector purchase programme – CSPP). CSPP je spolu s tretím programom nákupu krytých dlhopisov, programom nákupu cenných papierov krytých aktívami a programom nákupu aktív verejného sektora na sekundárnom trhu súčasťou rozšíreného programu nákupu aktív (APP). Cieľom APP je ešte viac zlepšiť transmisiu menovej politiky, uľahčiť poskytovanie úverov hospodárstvu eurozóny, uvoľniť úverové podmienky pre domácnosti a firmy a pomôcť vrátiť mieru inflácie na úroveň tesne pod 2 % v strednodobom horizonte v súlade s primárnym cieľom Európskej centrálnej banky (ECB) udržiavať cenovú stabilitu.

               (2)

               Nákup aktív v rámci APP je primeraným opatrením na zmiernenie rizík výhľadu cenového vývoja, pretože ešte viac uvoľní menové a finančné podmienky vrátane podmienok poskytovania úverov nefinančným korporáciám a domácnostiam v eurozóne, a tým podporí súhrnnú spotrebu a investičné výdavky v eurozóne a v konečnom dôsledku podporí návrat miery inflácie na úroveň tesne pod 2 % v strednodobom horizonte. APP je v plnom rozsahu v súlade s povinnosťami centrálnych bánk podľa zmlúv, vrátane zákazu menového financovania, a nenarúša fungovanie Eurosystému v súlade so zásadou otvoreného trhového hospodárstva s voľnou súťažou.

               (3)

               Rada guvernérov 8. decembra 2016 v súlade so svojím mandátom na zabezpečenie cenovej stability rozhodla za účelom dosiahnutia cieľov APP upraviť niektoré jeho prvky. Tieto úpravy sú v súlade s mandátom Rady guvernérov v oblasti menovej politiky, v plnom rozsahu v súlade s povinnosťami centrálnych bánk podľa zmlúv a náležite zohľadňujú otázky spojené s riadením rizík.

               (4)

               Konkrétne by sa mal zamýšľaný časový horizont nákupov v rámci APP predĺžiť do konca decembra 2017 alebo v prípade potreby na ešte dlhšiu dobu, a v každom prípade až kým Rada guvernérov nezistí, že sa vývoj inflácie udržateľne upravil, čo je v súlade s cieľom dosiahnuť mieru inflácie na úrovni tesne pod 2 % v strednodobom horizonte.

               (5)

               Likvidita dodaná trhu prostredníctvom kombinovaných mesačných nákupov v rámci APP by mala naďalej do konca marca 2017 dosahovať objem 80 miliárd EUR. Od apríla 2017 by mali kombinované mesačné nákupy v rámci APP pokračovať v objeme 60 miliárd EUR do konca decembra 2017 alebo v prípade potreby na ešte dlhšiu dobu, a v každom prípade až kým Rada guvernérov nezistí, že sa vývoj inflácie udržateľne upravil v súlade s jej inflačným cieľom. Ak medzitým dôjde k zhoršeniu výhľadu vývoja alebo ak finančné podmienky prestanú zodpovedať ďalšiemu napredovaniu k udržateľnej úprave vývoja inflácie, má Rada guvernérov v úmysle zväčšiť rozsah programu a/alebo predĺžiť jeho trvanie.

               (6)

               S cieľom zabezpečiť pokračovanie plynulého uskutočňovania nákupov v rámci APP počas zamýšľaného časového horizontu by sa mali navyše v nevyhnutnom rozsahu povoliť nákupy cenných papierov v rámci APP s výnosom do splatnosti nižším ako sadzba jednodňovej sterilizačnej operácie ECB.

               (7)

               Preto by sa rozhodnutie (EÚ) 2016/948 (ECB/2016/16) malo zodpovedajúcim spôsobom zmeniť,

         PRIJALA TOTO ROZHODNUTIE:
   Článok 1
   Zmena
   V článku 2 rozhodnutia (EÚ) 2016/948 (ECB/2016/16) sa bod 5 nahrádza takto:

      „5.   Je dovolené nakupovať nominálne podnikové dlhopisy s negatívnym výnosom do splatnosti (alebo najnižším možným výnosom) rovnajúcim sa sadzbe jednodňovej sterilizačnej operácie alebo prevyšujúcim túto sadzbu. Nominálne podnikové dlhopisy s negatívnym výnosom do splatnosti (alebo najnižším možným výnosom) nižším ako sadzba jednodňovej sterilizačnej operácie je dovolené nakupovať v nevyhnutnom rozsahu.“.

   Článok 2
   Nadobudnutie účinnosti
   Toto rozhodnutie nadobúda účinnosť 13. januára 2017.

      Vo Frankfurte nad Mohanom 11. januára 2017

            Za Radu guvernérov ECB

            prezident ECB

         Mario DRAGHI

      (1)  Rozhodnutie Európskej centrálnej banky (EÚ) 2016/948 z 1. júna 2016 o vykonávaní programu nákupu cenných papierov podnikového sektora (ECB/2016/16), (Ú. v. EÚ L 157, 15.6.2016, s. 28).


title: Rozhodnutie Rady (EÚ) 2015/1860 z 13. októbra 2015, ktorým sa stanovuje pozícia, ktorá sa má prijať v mene Európskej únie v spoločnom výbore zriadenom na základe Dohody medzi Európskou úniou a Arménskou republikou o zjednodušení vydávania víz, pokiaľ ide o prijatie jeho rokovacieho poriadku

text:
               17.10.2015

               SK

               Úradný vestník Európskej únie

               L 273/9

         ROZHODNUTIE RADY (EÚ) 2015/1860
   z 13. októbra 2015,
   ktorým sa stanovuje pozícia, ktorá sa má prijať v mene Európskej únie v spoločnom výbore zriadenom na základe Dohody medzi Európskou úniou a Arménskou republikou o zjednodušení vydávania víz, pokiaľ ide o prijatie jeho rokovacieho poriadku
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 77 ods. 2 písm. a) v spojení s jej článkom 218 ods. 9,
   so zreteľom na rozhodnutie Rady 2013/628/EÚ z 22. októbra 2013 o uzavretí Dohody medzi Európskou úniou a Arménskou republikou o zjednodušení vydávania víz (1),
   so zreteľom na návrh Európskej komisie,
   keďže:

               (1)

               Dohoda medzi Európskym spoločenstvom a Arménskou republikou o zjednodušení vydávania víz (2) (ďalej len „dohoda“) nadobudla platnosť 1. januára 2014.

               (2)

               Článok 12 dohody stanovuje, že strany majú zriadiť spoločný výbor expertov (ďalej len „výbor“).

               (3)

               V článku 12 ods. 4 dohody sa stanovuje, že výbor prijme svoj rokovací poriadok.

               (4)

               Preto je vhodné stanoviť pozíciu, ktorá sa má prijať v mene Únie vo výbore, pokiaľ ide o prijatie jeho rokovacieho poriadku,

         PRIJALA TOTO ROZHODNUTIE:
   Článok 1
   1.   Pozíciu, ktorá sa ma prijať v mene Európskej únie v spoločnom výbore zriadeného podľa Dohody medzi Európskou úniou a Arménsku republikou o zjednodušení vydávania víz, pokiaľ ide o prijatie jeho rokovacieho poriadku, je založená na návrhu rozhodnutia spoločného výboru pripojenom k tomuto rozhodnutiu.
   2.   Menšie technické opravy v návrhu rozhodnutia môžu zástupcovia Únie v spoločnom výbore schváliť bez ďalšieho rozhodnutia Rady.
   Článok 2
   Toto rozhodnutie nadobúda účinnosť dňom jeho prijatia.

      V Luxemburgu 13. októbra 2015

            Za Radu

            predseda

         J. ASSELBORN

      (1)  Ú. v. EÚ L 289, 31.10.2013, s. 1.

      (2)  Ú. v. EÚ L 289, 31.10.2013, s. 2.

      NÁVRH
      ROZHODNUTIE SPOLOČNÉHO VÝBORU ZRIADENÉHO NA ZÁKLADE DOHODY MEDZI EURÓPSKOU ÚNIOU A ARMÉNSKOU REPUBLIKOU O ZJEDNODUŠENÍ VYDÁVANIA VÍZ č. …/2015
      z …,
      pokiaľ ide o prijatie jeho rokovacieho poriadku
      SPOLOČNÝ VÝBOR,
      so zreteľom na Dohodu medzi Európskou úniou a Arménskou republikou o zjednodušení vydávania víz (ďalej len „dohoda“), a najmä na jej článok 12 ods. 4,
      keďže dohoda nadobudla platnosť 1. januára 2014,
      PRIJAL TOTO ROZHODNUTIE:
      Článok 1
      Predsedníctvo
      Spoločnému výboru (ďalej len „výbor“) spoločne predsedajú zástupca Európskej únie a zástupca Arménskej republiky.
      Článok 2
      Úlohy výboru
      1.   V súlade s článkom 12 ods. 2 dohody plní výbor najmä tieto úlohy:

                  a)

                  monitoruje vykonávanie príslušnej dohody;

                  b)

                  navrhuje zmeny dohody alebo dodatky k nej;

                  c)

                  urovnáva spory vyplývajúce z výkladu alebo uplatňovania ustanovení tejto dohody.

            2.   Výbor môže odsúhlasiť odporúčania obsahujúce usmernenia alebo „najlepšie postupy“ s cieľom uľahčiť vykonávanie dohody.
      Článok 3
      Zasadnutia
      1.   Výbor zasadá v prípade potreby kedykoľvek na žiadosť každej zmluvnej strany, najmenej však raz za rok.
      2.   Zmluvné strany dohody sa striedajú pri usporadúvaní zasadnutia, pokiaľ nie je dohodnuté inak.
      3.   Zasadnutia výboru zvolávajú spolupredsedovia tohto výboru.
      4.   Spolupredsedovia stanovujú dátum zasadnutia a vymieňajú si potrebné dokumenty včas na zabezpečenie primeranej prípravy, podľa možnosti 14 dní pred zasadnutím.
      5.   Hostiteľská strana zasadnutia zabezpečí jeho praktickú organizáciu.
      Článok 4
      Delegácie
      1.   Strany sa najmenej sedem dní pred zasadnutím navzájom informujú o plánovanom zložení svojich delegácií.
      2.   Európsku úniu zastupuje Komisia, ktorej asistujú experti z členských štátov.
      Článok 5
      Program zasadnutí
      1.   Spolupredsedovia zostavia predbežný program každého zasadnutia najmenej 14 dní pred zasadnutím. Do predbežného programu sú zaradené body, v prípade ktorých žiadosť o ich zaradenie do programu bola doručená jednému zo spolupredsedov najneskôr 14 dní pred zasadnutím.
      2.   Ktorákoľvek zo strán môže so súhlasom druhej strany kedykoľvek pred zasadnutím doplniť body do predbežného programu. Žiadosti o doplnenie bodov do predbežného programu sa zašlú písomne a takýmto žiadostiam sa pokiaľ možno vyhovie.
      3.   Konečný program prijmú spolupredsedovia na začiatku každého zasadnutia. Body, ktoré nie sú v predbežnom programe, možno do programu zaradiť so súhlasom strán. Takejto žiadosti sa pokiaľ možno vyhovie.
      Článok 6
      Zápisnica zo zasadnutia
      1.   Návrh zápisnice pripraví spolupredseda strany, ktorá zorganizovala dané zasadnutie, čo najskôr.
      2.   Vo všeobecnosti sa v tejto zápisnici vo vzťahu ku každému bodu programu uvádzajú:

                  a)

                  podklady predložené výboru;

                  b)

                  vyjadrenia, o ktorých zaznamenanie požiadala niektorá zo strán a

                  c)

                  prijaté rozhodnutia, odporúčania a závery týkajúce sa určitého bodu.

            3.   V zápisnici sú taktiež zaznamenaní účastníci z jednotlivých delegácií a ministerstva, agentúry alebo inštitúcie, ktoré zastupujú.
      4.   Zápisnicu schvaľuje na svojom nasledujúcom zasadnutí.
      Článok 7
      Rozhodnutia a odporúčania výboru
      1.   Výbor prijíma rozhodnutia po spoločnej dohode medzi oboma stranami.
      2.   Rozhodnutia výboru majú názov „rozhodnutie“, za ktorým nasleduje poradové číslo a opis predmetu úpravy. Takisto sa uvádza dátum, kedy rozhodnutie nadobúda účinnosť. Rozhodnutia podpisujú zástupcovia výboru, ktorí sú oprávnení konať v mene strán. Rozhodnutia sa vypracúvajú dvojmo, každé znenie je rovnako autentické.
      3.   Odseky 1 a 2 sa uplatňujú mutatis mutandis na odporúčania výboru.
      Článok 8
      Výdavky
      1.   Každá strana zodpovedá za výdavky, ktoré vznikli z dôvodu jej účasti na zasadnutiach výboru vrátane výdavkov na zamestnancov, cestovné a diéty a výdavkov na poštovné alebo telekomunikácie.
      2.   Ostatné výdavky súvisiace s organizáciou zasadnutí vo všeobecnosti znáša strana, ktorá dané zasadnutie usporadúva.
      Článok 9
      Administratívne postupy
      1.   Pokiaľ výbor nerozhodne inak, zasadnutia výboru sú neverejné.
      2.   So zápisnicami a ostatnými dokumentmi výboru sa zaobchádza ako s dôvernými informáciami.
      3.   Na zasadnutia sa môžu pozvať po vzájomnej dohode oboch predsedov iní účastníci ako úradní zástupcovia strán a členských štátov a na týchto sa vzťahujú rovnaké požiadavky dôvernosti.
      4.   Strany môžu organizovať verejné informatívne stretnutia alebo inak informovať zainteresovanú verejnosť o výsledkoch zasadnutí výboru.
      Článok 10
      Nadobudnutie účinnosti
      Toto rozhodnutie nadobúda účinnosť dňom jeho prijatia.

               Za Európsku úniu

               Za Arménsku republiku

      SPOLOČNÉ VYHLÁSENIE PRILOŽENÉ K ROKOVACIEMU PORIADKU
      S cieľom zabezpečiť nepretržité, harmonizované a riadne vykonávanie dohody udržiavajú Arménska republika, členské štáty a Európska komisia v období medzi jednotlivými formálnymi zasadnutiami spoločného výboru neformálne kontakty, aby mohli riešiť prípadné naliehavé otázky. Na ďalšom zasadnutí spoločného výboru podajú správy o týchto naliehavých otázkach a neformálnych kontaktoch.


title: 2012/559/EÚ: Rozhodnutie Európskeho parlamentu z  10. mája 2012 o absolutóriu za plnenie všeobecného rozpočtu Európskej únie za rozpočtový rok 2010, oddiel IX – Európsky dozorný úradník pre ochranu údajov

text:
               17.10.2012

               SK

               Úradný vestník Európskej únie

               L 286/120

         ROZHODNUTIE EURÓPSKEHO PARLAMENTU
   z 10. mája 2012
   o absolutóriu za plnenie všeobecného rozpočtu Európskej únie za rozpočtový rok 2010, oddiel IX – Európsky dozorný úradník pre ochranu údajov
   (2012/559/EÚ)
   EURÓPSKY PARLAMENT,

               —

               so zreteľom na všeobecný rozpočet Európskej únie na rozpočtový rok 2010 (1),

               —

               so zreteľom na ročnú účtovnú závierku Európskej únie za rozpočtový rok 2010 [KOM(2011) 473 – C7-0264/2011] (2),

               —

               so zreteľom na výročnú správu európskeho dozorného úradníka pre ochranu údajov o vnútorných auditoch vykonaných v roku 2010 pre orgán udeľujúci absolutórium,

               —

               so zreteľom na výročnú správu Dvora audítorov o plnení rozpočtu za rozpočtový rok 2010 spolu s odpoveďami inštitúcií (3),

               —

               so zreteľom na vyhlásenie o vierohodnosti (4) vedenia účtov a zákonnosti a správnosti príslušných operácií, ktoré poskytol Dvor audítorov za rozpočtový rok 2010 v súlade s článkom 287 Zmluvy o fungovaní Európskej únie,

               —

               so zreteľom na článok 314 ods. 10 a články 317, 318 a 319 Zmluvy o fungovaní Európskej únie,

               —

               so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5), a najmä na jeho články 50, 86, 145, 146 a 147,

               —

               so zreteľom na článok 77 rokoacieho poriadku a prílohu VI k nemu,

               —

               so zreteľom na správu Výboru pre kontrolu rozpočtu a na stanovisko Výboru pre občianske slobody, spravodlivosť a vnútorné veci (A7-0093/2012),

               1.

               udeľuje absolutórium európskemu dozornému úradníkovi pre ochranu údajov za plnenie rozpočtu za rozpočtový rok 2010;

               2.

               uvádza svoje poznámky v priloženom uznesení;

               3.

               poveruje svojho predsedu, aby postúpil toto rozhodnutie a uznesenie, ktoré je jeho neoddeliteľnou súčasťou, Rade, Komisii, Súdnemu dvoru Európskej únie, Dvoru audítorov, európskemu ombudsmanovi a európskemu dozornému úradníkovi pre ochranu údajov a aby zabezpečil ich uverejnenie v Úradnom vestníku Európskej únie (v sérii L).

         Predseda
         Martin SCHULZ

         Generálny tajomník
         Klaus WELLE

      (1)  Ú. v. EÚ L 64, 12.3.2010.

      (2)  Ú. v. EÚ C 332, 14.11.2011, s. 1.

      (3)  Ú. v. EÚ C 326, 10.11.2011, s. 1.

      (4)  Ú. v. EÚ C 332, 14.11.2011, s. 134.

      (5)  Ú. v. ES L 248, 16.9.2002, s. 1.
    ---documentbreak---

               17.10.2012

               SK

               Úradný vestník Európskej únie

               L 286/121

         UZNESENIE EURÓPSKEHO PARLAMENTU
   z 10. mája 2012
   s poznámkami, ktoré je neoddeliteľnou súčasťou rozhodnutia o absolutóriu za plnenie všeobecného rozpočtu Európskej únie za rozpočtový rok 2010, oddiel IX – Európsky dozorný úradník pre ochranu údajov
   EURÓPSKY PARLAMENT,

               —

               so zreteľom na všeobecný rozpočet Európskej únie na rozpočtový rok 2010 (1),

               —

               so zreteľom na ročnú účtovnú závierku Európskej únie za rozpočtový rok 2010 [COM(2011) 473 – C7-0264/2011] (2),

               —

               so zreteľom na výročnú správu európskeho dozorného úradníka pre ochranu údajov o vnútorných auditoch vykonaných v roku 2010 pre orgán udeľujúci absolutórium,

               —

               so zreteľom na výročnú správu Dvora audítorov o plnení rozpočtu za rozpočtový rok 2010 spolu s odpoveďami inštitúcií (3),

               —

               so zreteľom na vyhlásenie o vierohodnosti (4) vedenia účtov a zákonnosti a správnosti príslušných operácií, ktoré poskytol Dvor audítorov za rozpočtový rok 2010 v súlade s článkom 287 Zmluvy o fungovaní Európskej únie,

               —

               so zreteľom na článok 314 ods. 10 a články 317, 318 a 319 Zmluvy o fungovaní Európskej únie,

               —

               so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5), a najmä na jeho články 50, 86, 145, 146 a 147,

               —

               so zreteľom na článok 77 rokovacieho poriadku a prílohu VI k nemu,

               —

               so zreteľom na správu Výboru pre kontrolu rozpočtu a na stanovisko Výboru pre občianske slobody, spravodlivosť a vnútorné veci (A7-0093/2012),

               1.

               berie na vedomie, že Dvor audítorov uviedol vo svojej výročnej správe za rok 2010 túto pripomienku: „Aj keď osobitná povaha funkcií vykonávaných európskym dozorným úradníkom pre ochranu údajov môže odôvodňovať organizovanie interného výberového konania [zorganizovaného v roku 2009 v právnej oblasti, technologickej oblasti, oblasti ľudských zdrojov a administratívnej pomoci], nemala by sa takáto politika považovať za normu. Osvedčeným postupom je využitie služieb Európskeho úradu pre výber pracovníkov (EPSO), ktorý pravidelne organizuje všeobecné výberové konania.“ (bod 7.32);

               2.

               vyjadruje spokojnosť v súvislosti s tým, že v rokoch 2009 – 2010 zorganizoval európsky dozorný úradník pre ochranu údajov v úzkej spolupráci s úradom EPSO všeobecné výberové konanie v oblasti ochrany údajov s cieľom prijať vysoko špecializovaných pracovníkov;

               3.

               víta skutočnosť, že Dvor audítorov na základe svojej audítorskej práce dospel k záveru, že v platbách ako celku za rozpočtový rok končiaci sa 31. decembrom 2010, ktoré sa vzťahujú na administratívne a iné výdavky inštitúcii a orgánov, sa nevyskytli významné chyby; zdôrazňuje, že najpravdepodobnejšia miera chýb, pokiaľ ide o administratívne výdavky vo všeobecnosti, sa odhaduje na 0,4 % (body 7.9, 7.10 a 7.32);

               4.

               pripomína, že Dvor audítorov vyzval európskeho dozorného úradníka pre ochranu údajov počas rozpočtového roku 2009, aby požiadal svojich zamestnancov, aby v pravidelných intervaloch predkladali dokumenty potvrdzujúce ich osobnú situáciu; konštatuje, že európsky dozorný úradník pre ochranu údajov medzitým napravil chyby uvedené vo vyhláseniach o vierohodnosti za roky 2009, 2010 a 2011 a že zaviedol nástroje umožňujúce zlepšiť spravovanie príspevkov; zdôrazňuje, že Dvor audítorov overí dosiahnutý pokrok vo svojej výročnej správe za rok 2011;

               5.

               konštatuje, že v roku 2010 mal európsky dozorný úradník pre ochranu údajov k dispozícii viazané rozpočtové prostriedky v celkovej výške 7 104 351 EUR (7 000 000 EUR v roku 2009) a že miera využitia týchto prostriedkov dosiahla 82,73 % (81,44 % v roku 2009); zdôrazňuje, že rozpočet európskeho dozorného úradníka pre ochranu údajov je čisto administratívny – 65 % prostriedkov je vynaložených na osoby pracujúce v inštitúcii (hlava 1) a 35 % na budovy, hnuteľný majetok, vybavenie a rôzne prevádzkové výdavky (hlava 2);

               6.

               vyzýva európskeho dozorného úradníka pre ochranu údajov, aby vypracúval ročné rozpočty zodpovedajúce jeho potrebám (v hlave 1 bolo v roku 2010 čerpaných len 75 % prostriedkov) a aby dbal na lepšie plnenie rozpočtu (bod 7.35);

               7.

               s uspokojením konštatuje, že odporúčania uvedené v správach Dvora audítorov a Komisie, ktoré sa týkali rozpočtového roka 2009, boli splnené takto:

                           —

                           k finančným pracovným postupom („workflow“) bol pridaný nový interný systém finančného overovania,

                           —

                           bol menovaný účtovný poradca,

                           —

                           bol zavedený centrálny register výnimiek a

                           —

                           v súčasnosti prebieha proces schvaľovania systému overovania a posteriori;

               8.

               berie na vedomie výraznú zmenu organizácie zamestnancov v roku 2010 a žiada, aby bol informovaný o výsledkoch nového plánu pracovných miest; v tejto súvislosti by ocenil, keby európsky dozorný úradník pre ochranu údajov vo svojej výročnej správe o činnosti uviedol aj opatrenia nadväzujúce na odporúčania Európskeho parlamentu;

               9.

               konštatuje, že zavedenie zabezpečeného elektronického systému správy spisov predstavuje pokrok; želá si, aby bol v ďalšej výročnej správe o činnosti informovaný o vývoji;

               10.

               konštatuje, že európsky dozorný úradník pre ochranu údajov vytvorí v pláne riadenia na rok 2012 systém na stanovenie kľúčových ukazovateľov výkonnosti, ako aj prehľad výsledkov, čo umožní merať úsilie tohto úradu prostredníctvom systému porovnávacieho hodnotenia (tzv. benchmarking); tento plán sa bude hodnotiť v rámci výročnej správy o činnosti za rok 2012;

               11.

               berie na vedomie, že výročná správa o činnosti za rok 2011 bude obsahovať kapitolu o opatreniach nadväzujúcich na uznesenie Európskeho parlamentu o absolutóriu;

               12.

               želá si, aby výročná správa o činnosti za rok 2011 obsahovala aj podrobný prehľad všetkých ľudských zdrojov, ktoré má európsky dozorný úradník pre ochranu údajov k dispozícii, a to podľa kategórie, platovej triedy, pohlavia, účasti na odbornom vzdelávaní a štátnej príslušnosti.

      (1)  Ú. v. EÚ L 64, 12.3.2010.

      (2)  Ú. v. EÚ C 332, 14.11.2011, s. 1.

      (3)  Ú. v. EÚ C 326, 10.11.2011, s. 1.

      (4)  Ú. v. EÚ C 332, 14.11.2011, s. 134.

      (5)  Ú. v. ES L 248, 16.9.2002, s. 1.